雲頂山次韻
作者：呂陶
朝代：宋

paragraphs: 地峻山形壯，周遭盡勝遊。
抱巖如拱手，轉嶺似回頭。
老木凌空迥，濃雲覆石幽。
朝陽千里快，暮雨數峰愁。
澗底猿隨鹿，松顛鶴勝鷗。
香花開靜宇，煙火認他州。
寶翰中朝錫，神燈半夜留。
勢容逋客戀，景許化工偷。
雪色連年貯，嵐光幾院收。
仙葩多躑躅，野果號獼猴。
法印傳無礙，禪機問即酬。
叢林分徑路，蓮社得朋儔。
眼遠層霄闊，心澄外物浮。
登臨豁塵抱，今古信悠悠。